הר נוף

היסטוריה

השכונה שיועדה מראשיתה עבור זוגות צעירים ומשפרי דיור חילונים ודתיים, הוקמה בשנות ה-80 של המאה ה-20 בסמוך ועל חורבות הכפר הפלסטיני דיר יאסין, שתושביו נמלטו ממנו לאחר פרשת דיר יאסין. שם השכונה נבחר בשנת 1979 לאחר תחרות פומבית בה הציבור הוזמן להציע שמות לשכונה. הקמת השכונה החלה בשנת 1980 בתכננו של האדריכל זאב שיינברג. בשנת 1983 החלה עיריית ירושלים בבניית מוסדות הציבור בשכונה, כיתות לימוד וגני ילדים. איכלוס השכונה התעכב לאחר שחיבורה לרשת החשמל, סלילת הדרכים ובניית השטחים הציבוריים בשכונה התארכה. השכונה אוכלסה החל משנת 1985 כשכונה מעורבת, בה תושבים חילוניים, דתיים וחרדים. בשנת 1988 התמוטט בשכונה בניין מגורים שהיה בהקמה, ולאחר בדיקה של העייריה שני בניינים נוספים הוכרזו כמסוכנים לאחר שגם בהם נמצאו ליקויי בנייה.
בשנת 1989, פרצו עימותים בשכונה בין התושבים החרדים לחילונים, מאחר שהתושבים החרדים ביקשו לסגור את רחובות השכונה לתנועת כלי רכב בשבת. השכונה הפכה לשכונה חרדית במהירות, לאחר שהפכה למוקד של מפלגת ש"ס, אריה דרעי, אחיו יהודה דרעי ואחר כך גם מנהיג התנועה עובדיה יוסף עברו לגור בשכונה. בשנת 2002 בנתה עמותת מאור ישראל שבראשות בנו של הרב עובדיה יוסף, משה, על שטח של 70 דונם בשכונה ישיבה ופנימייה. בנוסף בנתה 200 יחידות דיור. 
בשנת 1998, הוחל בתכנון הרחבת השכונה דרומה, על ידי העתקת מתקני חברת פי גלילות ובנייה בשטח זה ובשטח יער ירושלים. מסוף וחוות מכלי הדלק הוקמו בשנות ה-60 ומספקים את דלק לאזור ירושלים. הדלק זורם למתקן בצינור תת-קרקעי ממתקן פי גלילות בצפון תל אביב.  ב-2001 הוועדה מקומית לתכנון ולבנייה בירושלים המליצה על אישור התוכנית לשכונה ובה 1,000 יחידות דיור בבנייה רוויה, והעברת מתקני הדלק למתקן תת-קרקעי בנחל רבידה הסמוך. בשנת 2007, החליטה הוועדה המחוזית ירושלים לא לשנות את ייעוד הקרקע למגורים עד שלא תמצא קרקע חלופית למסוף הדלק. בשנת 2009, ביקשה קבוצת דלק, שרכשה את חברת פי גלילות, לפנות את המסוף למכור את הקרקע תמורת 200 מיליון שקל, אך המסוף לא פונה. החל משנת 2018, מקדמת רשות מקרקעי ישראל תוכנית חדשה לאזור שתכלול 2,300 יחידות דיור בשטח של 648 דונם בין השאר על חשבון שטחים ביער ירושלים.  
בשנת 2014, אושרה תוכנית לשלוחת רכבת קלה לשכונה, באורך של כ-2 ק"מ, העוברת מצומת בן דור בשדרות הרצל, לאורך רחוב כנפי נשרים ועד מסוף התחבורה בכניסה להר נוף, ותוכננה במקור כשלוחה של הקו האדום של הרכבת הקלה בירושלים בהמשך הוחלט לשלב אותה כחלק מתוכנית הקו הירוק של הרכבת הקלה בירושלים. הקו צפוי להיפתח בשנת 2023.
בנובמבר 2014 התרחש בשכונה הטבח בבית הכנסת קהילת בני תורה.
בשנת 2019 החלה סלילתו של כביש 16, דרך הנסללת ככניסה נוספת לירושלים ואשר תחבר בין מחלף מוצא, כביש 1 והר נוף במנהרה באורך 1.5 ק"מ. חיבור השכונה לכביש יעשה באמצעות מחלף חדש, "מחלף נחל רבידה". שר התחבורה והבטיחות בדרכים ישראל כץ החליט לקרוא לכביש 16 על שמו של הרב עובדיה יוסף.

גאוגרפיה

למרגלות השכונה משתרע יער ירושלים המקיף אותה מכל עבריה. מהר נוף נשקפים הרי יהודה, הרי ירושלים ובימים עם ראות טובה, גם אזור בית שמש.
באזור הר נוף פזורות עתיקות בהן טרסות ושומרות רבות, הבנויות על שרידים קדומים, ששימשו לגידול ענבים, וגתות רבות, מתקופת בית המקדש השני החצובות בסלע, דבר המצביע על יישוב יהודי פורה באותה תקופה. במקום נמצאו גם שרידי מבנה מבוצר בין שלוש קומות מהתקופה ההרודיאנית].
ברחוב חיי טייב, הרחוב הנמוך בשכונה, נמצאו שרידים של מצודה ובריכת מים קטנה קדומה. לפי מחקרים שנעשו, המצודה הייתה מתקופת בית המקדש השני, ואוכלסה על ידי שומרים שהגנו על עולי הרגל שעלו לבית המקדש. ממול המצודה, נמצאה גת עתיקה, שכנראה שימשה את שומרי המצודה].
מצפון לשכונה עולה דרך תלולה ומפותלת, שהיא קטע מהדרך הרומית ממוצא לירושלים, המשכה של הדרך הרומית מאמאוס לירושלים. העלייה המפותלת נקראת "מעלה הרומאים". מהלכה הוא כ-3 ק"מ תוך עלייה של 200 מטר. בימי המנדט הבריטי היה מקובל על תנועות הנוער לעלות לירושלים בדרך זו, שהמחישה את ה"עלייה" לירושלים. הדרך נסללה בתקופה הרומית בארץ ישראל, בדומה לטכניקה הרומית המקובלת: ניקוי וישור התוואי, הנחת אבני שפה בשוליים ומילוי החלל שביניהם בשכבת תשתית, ומעליה ריצוף. כיום, חלק גדול מהדרך אינו קיים יותר.

אוכלוסייה

לשכונה אופי דתי מובהק, בזמן הקמת השכונה, היא הייתה מאוכלסת ברוב דתי-לאומי. כיום התפלחות האוכלוסייה בה: 59% חרדים, 40% דתיים לאומיים ו1% חילונים נכון ל-2016 מתגוררים בשכונה 18,300 תושבים, 74% ילידי ישראל.
כוללים לאברכים. בין השאר נמצאים בשכונה קהילות של חסידות חב"ד, חסידי גור, חסידי ויז'ניץ, חסידי בוסטון, חרדים עולים מחו"ל, דתיים לאומיים, חרדים אשכנזים, וספרדים מחסידי הרב עובדיה יוסף. אריה דרעי, ועוד רבים מחברי הכנסת של מפלגת ש"ס, בהם השרים לשעבר, אלי ישי ומשולם נהרי, גרים בשכונה. כמו כן בשכונה גר גם ראש ישיבת ירושלים לצעירים (הישל"צ) הרב יאיר גזבר.
השכונה בנויה במדרון תלול, כשגרמי מדרגות ארוכים מחברים בין הרחובות המקבילים. בשכונה בנייני דירות רבי קומות, כאשר במקרים רבים יש שתי כניסות לבניין הפונות אל הרחובות שמשני צדיו - כניסה אחת בקומה נמוכה של הבניין, וכניסה אחרת שנמצאת כמה קומות מעל הכניסה הראשונה ברחוב השני.

מוסדות בשכונה

בשכונת הר נוף קיים גם מינהל קהילתי, המינהל מציע מרכז קהילתי, הכולל כיתות לימוד, אולם ספורט, חוגים, פעילויות, מופעים והצגות. לאחרונה החל להיבנות מרכז קהילתי חדש ומשופר ברח' קצנלבוגן, אשר יכלול בין השאר בריכת שחיה ואולם ספורט.

החובש הר נוף

בהר נוף פועל ארגון הצלה בשם החובש הר נוף, ארגון זה פועל על ידי מערך מתנדבים כדי לתת מענה מהיר למקרי חירום בשכונה, ברשות הארגון אמבולנסים, ציוד חבישה ועזרה ראשונה מהמתקדמים בארץ. הארגון מבוסס דרך קבע על ידי תרומות, שבחלקם הגדול ניתנות על ידי התושבים. הארגון פועל בשיתוף מגן דוד אדום.

השומר הר נוף

ארגון השומר הר נוף הוא ארגון ביטחון ראשון מסוגו בארץ שהוקם על ידי תושבים ואינו מופעל על ידי עיריית ירושלים הארגון מציג פתרון להשבת הביטחון האישי לכל תושב בסיורי ביטחון במשך כל השבוע על ידי מתנדבים תושבי השכונה. הארגון פועל בשיתוף משטרת ישראל ומטרתו למנוע גניבות ומעשים עברייניים בשכונה.